text: Landsret skærpede straf for hustrudrab og lig-afbrænding
  30 marts 2017 kl. 13.20
  29-årig irakisk mand fik torsdag skærpet sin dom for drab på hustru i Vejen for 2½ år siden. Efter drabet forsøgte han at bænde liget af.
  Foruden dommen på 13 års fængsel, udvises Hisham Falih Saad Abdulmagid, der er fra Irak, af Danmark.
  I byretten blev han idømt 12 års fængsel. I byretten procederede hans advokat for anbringelse på psykiatrisk hospital. Derfor ankede han fængselsdommen – og udvisningen.
  Den nu 29-årige kom hertil som flygtning i 2009.
  Den 22. oktober 2014 kvalte han sin hustru i familiens lejlighed på Rolighedsvej i Vejen. Ved forbrydelsen brugte han angiveligt et badeforhæng. Han satte ild til liget, hvilket er usømmelig omgang med lig, oplyser statsadvokaten i Viborg.
  En nabo har oplyst, at han mødte en forvirret Hisham på fortovet, da han kom hjem om eftermiddagen.
  Hisham råbte noget om sin hustru, og de løb begge ind i lejligheden. Døren til badeværelset var lukket. Da de åbnede, var der høje flammer.
  Både før og efter forbrydelsen har den 29-årige været i behandling i det psykiatriske system. Derfor blev Retslægerådet bedt om en udtalelse. Tre læger var ikke enige om vurderingen af ham. To mente, at fængselsstraf ved i orden, mens den tredje argumenterede for anbringelse.
  Under indlæggelse på det psykiatriske sygehus i Middelfart, hvor han var i stedet for varetægtsfængsling,  satte han ild på lokalerne. Det indgår også i dommen.
  
  
  
  